น้ำมันดิบปิดลบ 87 เซนต์
สัญญาน้ำมันตลาดนิวยอร์กปิดลบ 87 เซนต์แตะที่ 95.17  ดอลลาร์ต่อบาร์เรล หลังผลผลิตอุตสาหกรรมจีนซบเซา
14 พ.ค. 2556

สัญญาน้ำมันตลาดนิวยอร์กปิดลบ 87 เซนต์แตะที่ 95.17  ดอลลาร์ต่อบาร์เรล หลังผลผลิตอุตสาหกรรมจีนซบเซา
สัญญาน้ำมันดิบเวสต์เท็กซัส (WTI) ตลาดนิวยอร์ก ส่งมอบเดือนมิ.ย.ปิดลบ 87 เซนต์ แตะที่ 95.17  ดอลลาร์ต่อบาร์เรล หลังจากเคลื่อนตัวในช่วง 94.47-95.81 ดอลลาร์  
ส่วนสัญญาน้ำมันดิบเบรนท์ (BRENT) ส่งมอบเดือนมิ.ย.ที่ตลาดลอนดอนร่วงลง 1.09 ดอลลาร์ ปิดที่ 102.82 ดอลลาร์ต่อบาร์เรล 
สัญญาน้ำมันดิบปรับตัวลงหลังากสำนักงานสถิติแห่งชาติจีนเปิดเผยว่า ผลผลิตภาคอุตสาหกรรมของจีนในเดือนเม.ย.ขยายตัว 9.3% เมื่อเทียบเป็นรายปี ซึ่งน้อยกว่าที่นักวิเคราะห์คาดว่าจะขยายตัว 9.5% 
ภาวะการซื้อขายในตลาดทองคำเป็นไปอย่างซบเซา เนื่องจากสกุลเงินดอลลาร์แข็งค่าขึ้น โดยดัชนีดอลลาร์พุ่งขึ้นแตะระดับ 83.253 จุด จากระดับของวันศุกร์ที่ 83.135 จุด 
อย่างไรก็ตาม ตลาดได้รับแรงหนุนเล็กน้อยในระหว่างวันหลังากมีรายงานว่า ยอดค้าปลีกเดือนเม.ย.ของสหรัฐเพิ่มขึ้น 0.1% ซึ่งสวนทางคาดการณ์ของนักวิเคราะห์ที่ว่าตัวเลขจะลดลงต่อเนื่องจากในเดือนมี.ค. โดยยอดค้าปลีกเดือนเม.ย.ที่เพิ่มขึ้นผิดคาดแสดงให้เห็นว่าผู้บริโภคมีการใช้จ่ายเพิ่มมากขึ้น ซึ่งส่งสัญญาณถึงความเชื่อมั่นเกี่ยวกับการฟื้นตัวทางเศรษฐกิจ 
นักลงทุนจับตาดูสำนักงานสารสนเทศด้านการพลังงานของรัฐบาลสหรัฐ (EIA) จะเปิดเผยตัวเลขสต็อกน้ำมันประจำสัปดาห์สิ้นสุดวันที่ 10 พ.ค.ในวันพุธนี้ ซึ่งนักวิเคราะห์จำนวนหนึ่งคาดว่า สต็อกน้ำมันดิบจะเพิ่มขึ้น 250,000 บาร์เรล สต็อกน้ำมันกลั่นอาจเพิ่มขึ้น 550,000 บาร์เรล, สต็อกน้ำมันเบนซินอาจลดลง 650,000 บาร์เรล และอัตราการใช้กำลังการกลั่นน้ำมันอาจเพิ่มขึ้น 0.5%